ꞌKia̱ nga ijye kjomà kjoa̱ kìi̱,
Jesús ya̱á kijì ya̱ ra ijngoa ndáchikon ꞌtse̱ Galilea,
ti̱jè‑ni ndáchikon ra ꞌmì Tiberias.
ꞌKia̱ nga kijtse xi̱ta̱ kjo̱xkón ra ꞌsín Jesús nga ma‑la̱ sínda‑ni xi̱ta̱ ra kiya,
ꞌñó kjìn xi̱ta̱ kijìtji̱ngi-isa‑la̱.
ꞌKia̱á tsihijin jngo i̱ꞌnde ñánda̱ a̱sònꞌnga chon;
ya̱á tsikijna ko̱ xi̱ta̱ ra kotáꞌyáꞌta‑la̱.
Ko̱ ijyeé tímachraña ꞌsí paxko̱ jè ꞌsí‑la̱ xi̱ta̱ judío.
ꞌKia̱ nga iskotsíjen Jesús,
ko̱ nga kijtse nga ꞌñó kjìn ma‑ni xi̱ta̱ ra tji̱ngi‑la̱,
kitsò‑la̱ jè Felipe:
―¿Ñánda̱ ki̱ndá‑lá tsajmì ra ko̱kje̱n jñà xi̱ta̱ kìi̱?
Tanga ta ꞌkoa̱á kitsò‑la̱,
ta jè ra mejèn‑la̱ nga ske̱ kó ki̱tso̱ jè Felipe.
Nga̱ jè Jesús,
ijyeé be‑ní mé ra ꞌsi̱in.
Jè Felipe kitsó‑ní:
―Ni̱ꞌsín‑la jñà chjí‑la̱ xi̱ta̱ ra jò sindo̱ ni̱chjin tjín‑ni ki̱ndá‑ilá ni̱ño̱ nchra̱jín jñà xi̱ta̱ kìi̱,
nda mí‑la ki̱chóya‑la̱ nga i̱tsé i̱tsé ski̱ne̱ ngaꞌtsiòo̱.
ꞌKia̱á kiìchja̱ jè Andrés,
ra ti̱ꞌkoa̱á ya̱ kotáꞌyáꞌta‑la̱ Jesús,
ra ꞌndse̱ ma Simón Pedro,
kitsò:
―Jngo ti tíjna i̱jndíi̱ ra ꞌya ꞌòn ni̱ño̱ nchra̱jín ꞌtse̱ cebada ko̱ jò ti̱;
tanga ñánda̱ ki̱chóya‑la̱ ra ko̱tjióo̱n.
Jesús kitsó‑la̱:
―Ko̱ꞌtìn‑la ngaꞌtsì xi̱ta̱ nga katitsa̱jna.
Ko̱ taxki̱ ꞌñó tjín xka̱ ijñá ya̱ i̱ꞌnde ra̱kìi̱,
ko̱ ya̱á tsikitsa̱jnajin.
Nga̱ maá‑la tsa ꞌòn jmi ra ta xi̱ta̱ ꞌxi̱n.
Jesús iskábé jñà ni̱ño̱ nchra̱jín kìi̱,
ꞌkia̱ nga ijye kitsjá‑la̱ kjo̱nda Nainá,
a̱kjòn kitsjá‑la̱ jñà xi̱ta̱ ra kotáꞌyáꞌta‑la̱,
mé‑ni nga isìkaꞌbí‑la̱ jñà xi̱ta̱ ra tjítsa̱jna.
Jñà ti̱ ra jò ma‑nioo̱,
ꞌkoa̱á ti̱ꞌsín isìko̱,
kitsjá‑la̱ jñà xi̱ta̱ ta kó ꞌki mejèn‑la̱.
ꞌKia̱ nga ijye kjoski ngaꞌtsì xi̱ta̱,
Jesús kitsó‑la̱ xi̱ta̱ ra kotáꞌyáꞌta‑la̱:
―Tíxkó‑no ngaꞌtsì ra kajnengi‑ni,
mé‑ni nga ni̱mé ra kji̱tsón‑ni.
Jñà xi̱ta̱,
ꞌkia̱ nga tsikíxkó‑ni jñà ni̱ño̱ nchra̱jín ra tsijnengi‑nioo̱,
ngi tejò ndi̱si̱yá kjomà‑isa.
Jñà xi̱ta̱,
ꞌkia̱ nga kijtse kjo̱xkón ra ꞌñó nda tjín ra ko̱kiꞌsìn Jesús kitsó‑la̱ xákjén:
―Kixi̱ kitií‑la̱ kjoa̱,
jé‑la xi̱ta̱ ra̱kìi̱ ra chja̱ ngajo‑la̱ Nainá,
ra xá tjínè‑la̱ nga kjꞌi̱í i̱ i̱sàꞌnde.
Tanga Jesús kjòchi̱yaá‑la̱ nga jñà xi̱ta̱ kìi̱ mejèn‑la̱ nga kjo̱ꞌñó i̱ko̱ nga xi̱ta̱xá ítjòn si̱ìkíjna,
ꞌkia̱á tsihijin india‑ni ján nindo ján,
nga ya̱ tsikijna ta̱jngo.